**Lokale bestemmelser angående elgjakta på statsallmenningen i Engerdal 2022:**

Kontaktpersoner i elgjakta:

Dagtid hverdager (kl 08.00 – 16.00) Fjellstyrekontoret tlf. 62 45 91 77

Kveld/helg Bjørnar Johnsen tlf. 97 06 33 83

Oppsyn / vektkontrollør f.o.m. 25.09. t.o.m. 01.10:

Bjørnar Johnsen, tlf. 97 06 33 83 (melding om felt elg gjøres til Bjørnar).

Jan Nordvålen tlf. 90 51 05 92

Oppsyn / Vektkontrollører fra 2. oktober:

Bjørnar Johnsen Ole Opseth Jan Nordvålen

97063383 91587886 90510592

Jakttid:

Ordinær jakttid 25.09 – 30.11. Det er opphold i jakten fra og med 2. oktober til og med 9. oktober. I oppholdsperioden er det heller ikke anledning til å trene jakthunder på statsallmenningen.

Desemberjakt fra og med 01.12 – til og med 23.12 i Elgådistriktet hvis det kommer trekkelg. Denne jakta foregår eventuelt i regi av Engerdal fjellstyre.

Kvoter og fordelingsmodell:

En vil i kommende periode prøve å stabilisere uttaket omtrentlig på dagens nivå. Ifølge bestandsplanen for 2022-2025 skal det brukes avskytingsmodell 2 når ku/okseforholdet er lik eller mindre enn 1,5 ku pr okse. Modell 1 benyttes når ku/okseforholdet er over 1,5 ku pr okse. Valg av modell gjøres ved en gjennomsnittsberegning for siste 2 år.

**Modell 1: - Benyttes når ku/okseforholdet er over 1,5 kyr pr. okse**

Maksimum 15 % eldre ku over 130 kg øst og vest for Femund, og over 140 kg sør for Drevsjø.

Maksimum 20 % 1 1/2 år okse/eldre okse

Minimum 65 % kalv/kvige og eldre ku t.o.m. 130/140 kg. Av dette skal minimum 30 % av uttaket være kalv (kommunal målsetting).

Årskalv/kvige kan felles isteden for eldre dyr.

Andelen eldre okse på 20% tas ut med en halvdel okser (mindre okser) der antallet takker kan være maksimum 3 på den ene siden. Den andre halvdelen av eldre okse tas ut som frie dyr, dvs ingen begrensninger i antall takker. Det skal tilstrebes at samtlige jaktfelt får minimum en eldre okse i løpet av planperioden.

Årskalv under 50 kg, ku under 110, okse under 110 kg er gratis og teller ikke på jaktlagets kvote.

**Modell 2: - Benyttes når ku/okseforholdet er lik eller under 1,5 kyr pr. okse**

Maksimum 15 % eldre ku over 130 kg øst og vest for Femund, og over 140 kg sør for Drevsjø.

Maksimum 20 % eldre okse over 130 kg øst og vest for Femund, og over 140 kg sør for Drevsjø.

Minimum 65 % kalv/ungdyr og eldre dyr t.o.m. 130/140 kg. Av dette skal minimum 30 % av uttaket være kalv (kommunal målsetting).

Årskalv/ungdyr kan felles isteden for eldre dyr.

Andelen eldre okse på 20% tas ut med en halvdel okser (mindre okser) der antallet takker kan være maksimum 3 på den ene siden. Den andre halvdelen av eldre okse tas ut som frie dyr, dvs ingen begrensninger i antall takker. Det skal tilstrebes at samtlige jaktfelt får minimum en eldre okse i løpet av planperioden.

Årskalv under 50 kg, ku under 110, okse under 110 kg er gratis og teller ikke på jaktlagets kvote.

Okse med 2 takker til sammen på begge sider (piggokse) regnes som ungdyr uansett alder og vekt på dyret. Ku 2,5 år og eldre med slaktevekt t.o.m. 140 kg regnes som ungdyr for jaktlagene sør for Drevsjø mens ku 2,5 år og eldre med slaktevekt t.o.m. 130 kg regnes som ungdyr for jaktlagene øst/vest for Femund.

Årskalv under 50 kg og eldre kuer og eldre okser under 110 kg er gratis og teller ikke på kvota med mindre jaktlaget selv vil det. Vil laget at de skal telle på kvoten, må de gi beskjed om dette senest under veiing.

Kvote sør for Drevsjø foreslås til 72 dyr + 10 tilleggsdyr (72 i 2021 + 10 tilleggsdyr). Nord for Drevsjø foreslås kvoten til 62 dyr + 8 tilleggsdyr (62 i 2021 + 8 tilleggsdyr). Samlet gir dette en ordinær kvote på 134 elger. Tilleggsdyret kan bestemmes til enten kalv eller ungdyr avhengig av eventuell skjev fordeling av lagets uttak av kalv/ungdyr i ordinær kvote.

Resterende kvote nord for Drevsjø samt elg som ikke har blitt felt i ordinær jakt kan bli jaktet på i vinterbeiteområdene ved Elgå 1. – 23. desember.

Anmodning om felling av kalv:

Engerdal kommune krever at 30 % av årlig uttak skal være kalv. Fjellstyret oppfordrer derfor alle lag til å felle 1-2- kalver pr. år for at kommunens krav skal oppfylles. Alternativt vil fjellstyret måtte tildele et visst antall kalv til alle lag (tvungen kalvskyting).

Tilleggsdyr:

Av årets kvote er det holdt igjen 18 tilleggsdyr (10 sør for Drevsjø og 8 nord for Drevsjø). De jaktlagene som er ferdige med årets kvote og som ønsker tildelt tilleggsdyr, får tildelt ett og ett tilleggsdyr fortløpende. Når kvoten tilleggsdyr er felt, stopper jakta på tilleggsdyr for alle lagene. Felling av tilleggsdyr må derfor varsles uten opphold.

Priser for elgjakta i planperioden 2022 - 2025:

Fjellstyrets pris settes for 2022 til kr 83,- pr kg. Prisen reguleres årlig i.h.h.t. lønnsutviklingsindeksen fra Norges Fjellstyresamband.

Jaktfelt Femundsmarka nord gis en rabatt på 50 % grunnet vanskelig tilgjengelighet. Grunnavgiften er kr 3000,- pr dyr for alle dyregrupper. Grunnavgiften indeksreguleres på samme vis som pris pr kilo. Den kommunale fellingsavgiften blir innkrevd etterskuddsvis av fjellstyret og etter satser vedtatt av kommunen. Fjellstyret innbetaler så fellingsavgiften samlet til kommunen.

Feilfelling straffes med et gebyr på kr 35,- pr kg for dyr med vekter mellom 130/141-165 kg og kr 50,- pr kg for dyr over 165 kg. Felling av ungdyr/voksen av feil kjønn straffes med et gebyr på kr 50,- pr. kg. for hele dyret. Ved felling av liten okse hvor antallet takker maksimum kan være 3 på den ene siden og det blir felt en okse hvor antallet takker er 4 på denne siden, straffes med et gebyr på 4000,- kr for den ekstra takken på den siden med minst takker. Takker utover denne på den siden med minst takker straffes med et gebyr på 3000,- kr pr takk, i tillegg kan fjellstyret inndra geviret.

Krav om godkjent ettersøkshund:

I henhold til § 23 i *Forskrift om utøvelse av jakt, felling og fangst*, skal jaktlaget under jakta ha tilgang til godkjent ettersøkshund. Dersom slik hund ikke medføres under jaktutøvelsen, skal det gjennom skriftlig avtale være sikret tilgang innenfor rimelig tidsrom etter påskyting. (4 timer). I henhold til elgjaktkontrakten (pkt 5) krever fjellstyret i utgangspunktet at godkjent ettersøksekvipasje er tilgjengelig i jaktlaget. Det er kun i helt ekstraordinære tilfeller man dispenserer fra dette.

Innmelding av felte dyr:

Melding skal skje samme dag med angivelse av mest mulig riktig alder/kjønn og sted.

Veierutiner m.v.:

Alle dyr skal veies senest 7 dager etter at de er felt. Jaktlagene er ansvarlig for å avtale

veietidspunkt med kontaktperson/kontrollør i god tid før veiefristen går ut. For å unngå unødig ekstraarbeid/kjøring skal kontrollør veie alle elger som laget har felt og transportert fram ved avtalt veietidspunkt. Hvis mulig er det ønskelig at alle dyr kan veies hele. I fall det er vekkskåret kjøtt etter skuddskader eller at andre deler av elgslaktet er fjernet, eks. indrefilet, skal kontrollør plusse dette skjønnsmessig på vekta. Dyra veies i henhold til pkt. 5 i generelle bestemmelser, som er vedlagt kontrakt.

Hode med påsittende ører av felte dyr skal framlegges for kontroll. Dersom hodet av praktiske årsaker ikke kan transporteres fram, skal dette meldes til kontaktperson, som kan godkjenne at kun underkjeven tas med. Jur av ku 2,5 år og eldre skal tas med for kontroll. Slakteplassen skal om nødvendig påvises i terrenget. Kontrollør er pålagt å ta stikkprøver angående jegeravgift, bestått skyteprøve, ettersøkshund osv.

Veterinærkontroll:

De som ønsker veterinærkontroll av kjøttet, avtaler dette med Mattilsynet, som kan gi nærmere info om ordningen.

Skrantesjuke.

Ved mistanke om skrantesjuke, skal Mattilsynet (tlf 22 40 00 00) kontaktes snarest. De vil gjøre en vurdering på om det skal tas prøver for innsending til Veterinærinstituttet. Vi minner om *Forskrift om tiltak for å begrense spredning av Chronic Wasting Disease (CWD),* og forbud mot foring og utlegging av saltstein til hjortevilt.

§ 28 Avliving av skadet storvilt i ordinær jakttid: (forskrift om utøvelse av jakt og fangst.)

*”Jeger som på lovlig grunn og i lovlig jakttid treffer på storvilt som er såret eller skadet slik at det er påført store lidelser og ikke kan leve eller bli friskt, skal avlive dyret for å hindre unødige lidelser.”*

Hvis elg avlives av humanitære grunner skal jaktlaget gi melding om dette umiddelbart til fjellstyret. Elgen skal så snart som mulig kontrolleres av veterinær og oppsyn for vurdering om slaktet er egnet som menneskemat. Utgifter til kontroll dekkes av fjellstyret. Hvis dyret blir godkjent som menneskemat må laget straks ta stilling til om dyret skal tas på egen fellingskvote, forutsatt at laget har fellingstillatelse på tilsvarende kategori dyr. Tar ikke laget dyret på sin kvote tilfaller det kommunen. Hvis ikke annet avtales, transporterer da laget elgen fram til bilveg der kommunens representant kan hente dyret. Laget har krav på godtgjør for slakting og frakting av dyret fra kommunen mot regning. Er kjøttet ikke brukbart, skal det plasseres slik at det skjemmer terrenget minst mulig. Laget kan da sende regning for slakting m.v. til kommunen. Laget har ikke anledning til å kjøpe dyret.

Eventuell feilfelling o.l.:

Dersom det feilfelles dyr, eller det felles dyr hvor det er tvil om alderen (1 1/2 år eller eldre), skal dette kontrolleres så snart som mulig og eventuelt veies for å få avgjort hvilken dyregruppe det tilhører. Dette er viktig i forhold til lagets gjenværende kvote. Ved feilfelling av dyr over 165 kg skal jeger/jaktlag sende kort skriftlig rapport til Engerdal fjellstyre hvis kontrollør/oppsyn krever det. Oppsynet kan kreve å få være med på en stedskontroll ved slike tilfeller.

Påskutte dyr og skadeskutte dyr:

Ved all påskyting av dyr eller skadeskyting av dyr, der dyret ikke felles samme dag som påskytingen skjer, skal melding om dette gis samme dag til Engerdal kommunes viltkontakter. Kommunen kunngjør sin ordning i god tid før jakta. Jaktlaget plikter å følge kommunens anvisninger. Påvises brudd på viltloven under jaktutøvelse, vil saken bli anmeldt til politiet.

Lag som har jaktfeltgrense mot Sverige:

Alle lag som har jaktfeltgrense mot Sverige følger de anvisninger som sendes ut av fjellstyret i fall skadet elg krysser riksgrensa. Oversikt over tilstøtende lag på svensk side sendes ut i samme forsending.

Reaksjoner ved brudd på aktuelle lover og forskrifter:

Ved brudd på kontrakt, generelle bestemmelser eller lokale bestemmelser hvor reaksjonsform ikke er bestemt, vil saken bli lagt fram for et felles sanksjonsråd, felles for alle statsallmenninger. Dette for å sikre mest mulig lik behandling av sakene før de avgjøres. I fall det under jaktutøvelsen påvises brudd på viltlov, våpenlov o.s.v. vil saken bli anmeldt til politiet.

Fjellstyrets elgtrekk:

Elgtrekket kan leies etter avtale med fjellstyrets kontaktperson. Utleiepris er kr 500,- + m.v.a. pr. framkjørt elg.

Deponering av slakteavfall:

Ordningen med tilrettelagte deponeringsplasser for slakteavfall er ikke lenger godkjent og plassene er derfor stengt. Hvert enkelt jaktlag tar nå hånd om sitt eget slakteavfall.

Gjestejegere:

Etter første jaktuke er det mulig for lag som ønsker det å ta med seg gjestejeger/e. Laget tar kontakt med fjellstyrekontoret og foreviser dokumentasjon på betalt jegeravgift og bestått skytterprøve, og får samtidig en skriftlig bekreftelse på godkjent gjestejeger.

Lisensjakt eller kvotejakt på store rovdyr

Det legges inn et punkt i elgjaktkontraktene som gjør at samtlige av fjellstyrets elgjegere gis rettighetshavers tillatelse til å delta i lisensjakt eller kvotejakt på store rovdyr, hhv ulv, bjørn, gaupe eller jerv etter de bestemmelser og retningslinjer som myndighetene til enhver tid fastsetter.

«Sett elg»:

Observasjoner av elg under jakta skal registreres i app’en «Sett og skutt» daglig. Vær nøye med registreringen og gjør dette hver jaktdag!

Bever:

I tillegg ber fjellstyret om at jaktlagene melder fra om bebodde beverhytter/områder med ferske bevergnag. Dette er en viktig hjelp i beverforvaltningen.

ENGERDAL FJELLSTYRE ØNSKER SKITT JAKT!